b'\n_START_ARTICLE_\nNa\xc5\xa1i\n_START_SECTION_\nOlemus\n_START_PARAGRAPH_\nNa\xc5\xa1i yhdistet\xc3\xa4\xc3\xa4n usein valtaapit\xc3\xa4v\xc3\xa4\xc3\xa4n Yhten\xc3\xa4inen Ven\xc3\xa4j\xc3\xa4 -puolueeseen, mutta puolueen parlamenttiryhm\xc3\xa4 ei kuitenkaan pid\xc3\xa4 sit\xc3\xa4 virallisena nuorisoj\xc3\xa4rjest\xc3\xb6n\xc3\xa4\xc3\xa4n. Puolueen nuorisoj\xc3\xa4rjest\xc3\xb6 on Yhten\xc3\xa4isen Ven\xc3\xa4j\xc3\xa4n Nuori Kaarti. Na\xc5\xa1i on kuitenkin Kremli\xc3\xa4 l\xc3\xa4hell\xc3\xa4 oleva j\xc3\xa4rjest\xc3\xb6._NEWLINE_J\xc3\xa4rjest\xc3\xb6n lastenosasto on nimelt\xc3\xa4\xc3\xa4n Mi\xc5\xa1ki (\xd0\x9c\xd0\x98\xd0\xa8\xd0\x9a\xd0\x98),"Karhut"\n_START_SECTION_\nTausta\n_START_PARAGRAPH_\nVasili Jakemenkon johtama "Kuljemme yhdess\xc3\xa4" rekister\xc3\xb6itiin 14. hein\xc3\xa4kuuta 2000. Jakemenko hoiti presidentinhallinnon suhteita kansalaisj\xc3\xa4rjest\xc3\xb6ihin. Jakemenkon esimiehen\xc3\xa4 toimi tuolloin presidentinkanslian varajohtaja Vladislav Surkov. Surkovia sanottiin my\xc3\xb6hemmin useasti Kremlin p\xc3\xa4\xc3\xa4ideologiksi, ja h\xc3\xa4nell\xc3\xa4 arvioitiin olevan kolmanneksi eniten valtaa Ven\xc3\xa4j\xc3\xa4ll\xc3\xa4._NEWLINE_J\xc3\xa4seni\xc3\xa4 houkuteltiin mukaan hyvill\xc3\xa4 j\xc3\xa4seneduilla: vapaalippuja elokuviin, p\xc3\xa4\xc3\xa4sy internetiin, ei Moskovassa asuville ilmaiset matkat p\xc3\xa4\xc3\xa4kaupunkiin ja halpoja matkoja. Mutta jokaisen uuden j\xc3\xa4senen piti v\xc3\xa4rv\xc3\xa4t\xc3\xa4 viisi uutta j\xc3\xa4sent\xc3\xa4. T\xc3\xa4ll\xc3\xa4 tavoin oli tarkoitus koota yli 200000 nuorta. Liikkeen kanssa toimi Aleksei Mutruhinin johtama moskovalaista TsSKA-jalkapallojoukkuetta kannattava "Urhoolliset Ratsut"-jengi, jonka j\xc3\xa4senet olivat jalkapallohuligaaneja. Liikkeess\xc3\xa4 oli my\xc3\xb6s skinhead-kulttuurin piirteit\xc3\xa4. Mitrushin oli Jakemenkon henkivartija. My\xc3\xb6s "Laulamme yhdess\xc3\xa4" ja muita Kremli\xc3\xa4 tukevia yhdistyksi\xc3\xa4 syntyi nopeasti viranomaisten suostumuksella._NEWLINE_Liike painosti eri tavoin kirjailijoita ja muita taiteilijoita, joiden tuotantoa se piti moraalittomana ja ep\xc3\xa4is\xc3\xa4nmaallisena. "Kuljemme yhdess\xc3\xa4" hy\xc3\xb6kk\xc3\xa4si kirjailija Vladimir Sorokinia vastaan, koska t\xc3\xa4m\xc3\xa4n kirjoittamassa kirjassa "Sininen l\xc3\xa4ski" rienattiin h\xc3\xa4vytt\xc3\xb6m\xc3\xa4ll\xc3\xa4 tavalla Stalinia ja Hrustshovia kuvaten n\xc3\xa4m\xc3\xa4 seksuaalisesti perversseiksi. Viktor Jerofejevin kirjoissa oli liikkeen mielest\xc3\xa4 kiroilua ja muuta pahaa._NEWLINE_Vuonna 2004 "Kuljemme yhdess\xc3\xa4" j\xc3\xa4rjest\xc3\xb6lle tuli vaikeuksia. Yht\xc3\xa4 sen j\xc3\xa4senist\xc3\xa4 syytettiin ep\xc3\xa4siveellisten elokuvien levitt\xc3\xa4misest\xc3\xa4, ja Moskovan ja Pietarin osastot riiteliv\xc3\xa4t raha-asioista.\n_START_SECTION_\nPerustaminen\n_START_PARAGRAPH_\nJakemenko perusti maaliskuussa 2005 toisen j\xc3\xa4rjest\xc3\xb6n, Na\xc5\xa1in. J\xc3\xa4rjest\xc3\xb6n tarkoituksena oli alun perin osaltaan est\xc3\xa4\xc3\xa4 "oranssi vallankumous" Ven\xc3\xa4j\xc3\xa4ll\xc3\xa4.  Tuohon aikaan Ukrainan Oranssi vallankumous oli saanut vahvasti pontta opposition opiskelijaliikehdinn\xc3\xa4st\xc3\xa4. Ven\xc3\xa4j\xc3\xa4n hallintoa vastassa sis\xc3\xa4isi\xc3\xa4 ja ulkoisia vihollisia. Opposition kansalaisliikehdint\xc3\xa4 vaati hallinnon mielest\xc3\xa4 vastaliikkeen. T\xc3\xa4m\xc3\xa4n vastustaminen Ven\xc3\xa4j\xc3\xa4ll\xc3\xa4 vaati kiinte\xc3\xa4mp\xc3\xa4\xc3\xa4 ja taistelevampaa j\xc3\xa4rjest\xc3\xb6\xc3\xa4._NEWLINE_Na\xc5\xa1i perustettiin antifasistiseksi liikkeeksi kolmea kuukautta ennen kuin Kansallisbol\xc5\xa1evistinen puolue lakkautettiin ensimm\xc3\xa4isen kerran 2005._NEWLINE_J\xc3\xa4rjest\xc3\xb6 sai rahoitusta Kremlin valtaeliitti\xc3\xa4 tukevilta rikkailta liikemiehilt\xc3\xa4 ja Kremlist\xc3\xa4. Nashin tarkoitus oli puolustaa Surkovin ideoimaa suveneernia demokratiaa ja is\xc3\xa4nmaallisia arvoja. Se piti yll\xc3\xa4 neuvostonostalgiaa ja suuren Is\xc3\xa4nmaallisen sodan muistoa, sek\xc3\xa4 puolusti sotaveteraanien kunniaa._NEWLINE_Vuoden 2007 lopulla Na\xc5\xa1i-j\xc3\xa4rjest\xc3\xb6n nuorten ep\xc3\xa4iltiin uhanneen ja vandalisoineen suunnitellusti Kalugan kaupungissa baptisti- ja helluntaiseurakunnan kirkkoja._NEWLINE_Liikkeen iskujoukkoina toimivat alussa jalkapaalojoukkueita Tsska ja Spartakia kannattavat jalkapallohuligaanit. Jakemenko kannatti julkisesti skinheadien ottamista mukaan, koska n\xc3\xa4m\xc3\xa4 olivat is\xc3\xa4nmaallisia. Liikeen aktivistit kulkivat omilla busseillaan eri paikoissa j\xc3\xa4rjestett\xc3\xa4viin mielenosoituksiin. Vuonna 2006 j\xc3\xa4rjest\xc3\xb6 perusti my\xc3\xb6s armeijaan osastonsa, "Na\xc5\xa1a-armeijan"._NEWLINE_Na\xc5\xa1in toiminta nojaa liikeen manifestin mukaan ajatukseen, ett\xc3\xa4 Ven\xc3\xa4j\xc3\xa4 Euraasian johtava valtio, eik\xc3\xa4 l\xc3\xa4nsi. Liikeen tavoite on puolustaa Ven\xc3\xa4j\xc3\xa4\xc3\xa4 l\xc3\xa4nnen "geopoliittisia pelej\xc3\xa4" vastaan. Liike n\xc3\xa4kee l\xc3\xa4nsimaat Ven\xc3\xa4j\xc3\xa4n vihollisina. Nashin tavoite on my\xc3\xb6s Ven\xc3\xa4j\xc3\xa4n uudistaminen._NEWLINE_J\xc3\xa4rjest\xc3\xb6n toiminta oli vahvinta kahtena ensimm\xc3\xa4isen\xc3\xa4 vuonna. Vuoden 2007 lopussa j\xc3\xa4rjest\xc3\xb6ss\xc3\xa4 oli 120 000 17-25 vuoden ik\xc3\xa4ist\xc3\xa4 nuorta. Vuonna 2009 Na\xc5\xa1iin kuului 100 000-120 000 nuorta. Ydinjoukon suuruus oli 10 000 nuorta.\n_START_SECTION_\nHajaannus, alasajo\n_START_PARAGRAPH_\nVuoden 2008 alussa Na\xc5\xa1in toimintaa alettiin organisoida uudelleen. Sille muodostettiin viisi alueosastoa aikaisemman noin 50 osaston sijaan. Uutistoimisto RIA Novostin poliittisen kommentaattorin Dmitri Shusharinin mukaan "uudelleenj\xc3\xa4rjestelyss\xc3\xa4" oli k\xc3\xa4yt\xc3\xa4nn\xc3\xb6ss\xc3\xa4 kyse j\xc3\xa4rjest\xc3\xb6n toiminnan j\xc3\xa4\xc3\xa4dytt\xc3\xa4misest\xc3\xa4._NEWLINE_Ven\xc3\xa4l\xc3\xa4isen politiikan tutkijan Stanislav Belkovskin mukaan "Presidentti Vladimir Putin ei ollut tyytyv\xc3\xa4inen siihen, miten Na\xc5\xa1i hoiti asioita, he aiheuttivat j\xc3\xa4nnitteit\xc3\xa4 l\xc3\xa4nnen kanssa. Dmitri Medvedev asettuu l\xc3\xa4nnen yst\xc3\xa4v\xc3\xa4ksi, eik\xc3\xa4 aggressiivinen kansallinen is\xc3\xa4nmaallinen tuki sovi tuohon kuvaan."_NEWLINE_Vuonna 2008 j\xc3\xa4rjest\xc3\xb6 oli hajonnut ryhmiin Na\xc5\xa1i-2.0, Ter\xc3\xa4s, Kaikki talot, Na\xc5\xa1a Voitto. Vuonna 2009 alussa Na\xc5\xa1in rahoitus oli tyrehtynyt ja toiminta sek\xc3\xa4 julkisuusarvo hiipumassa, vaikka sen varjolla yh\xc3\xa4 yritettiin nostaa muun muassa Viron vastaista henke\xc3\xa4 Suomessa._NEWLINE_Surkovin asema Kremliss\xc3\xa4 heikkeni 2011, kun Sergei Ivanovista tuli presidentin kansliap\xc3\xa4\xc3\xa4llikk\xc3\xb6. Vuonna 2012 puhuttiin j\xc3\xa4rjest\xc3\xb6n lakkauttamisesta ja jatkamisesta erilaisella organisaatiolla. Samana vuonna perustettiin parlamenttipuolue "Nokkela Ven\xc3\xa4j\xc3\xa4". Muoden Kremli\xc3\xa4 tukevien kansalaisj\xc3\xa4rjest\xc3\xb6jen merkitys kasvoi seuraavina vuosina Na\xc5\xa1in ohi.\n_START_SECTION_\nStopHam\n_START_PARAGRAPH_\nNa\xc5\xa1in j\xc3\xa4sennet perustivat vuonna 2010 liikenne- ja pys\xc3\xa4k\xc3\xb6intirikkomuksia vastaan taistelevan StopHam-j\xc3\xa4rjest\xc3\xb6n (ven\xc3\xa4j\xc3\xa4ksi \xd0\xa1\xd1\x82\xd0\xbe\xd0\xbf\xd0\xa5\xd0\xb0\xd0\xbc, "H\xc3\xa4rik\xc3\xb6inti seis"). J\xc3\xa4rjest\xc3\xb6 laajeni vuosina 2010-2012 pienest\xc3\xa4 Moskovan j\xc3\xa4rjest\xc3\xb6st\xc3\xa4 valtakunnalliseksi. Kreml rahoitti t\xc3\xa4t\xc3\xa4kin j\xc3\xa4rjest\xc3\xb6\xc3\xa4, vaikka se oli olevinaan itsen\xc3\xa4inen. J\xc3\xa4rjest\xc3\xb6\xc3\xa4 johti Dmitri Chugunov. J\xc3\xa4rjest\xc3\xb6 liimaa suuria tarroja v\xc3\xa4\xc3\xa4rin pys\xc3\xa4k\xc3\xb6ityihin autoihin. Tarroissa lukee "en piittaa kenest\xc3\xa4k\xc3\xa4\xc3\xa4n, pys\xc3\xa4k\xc3\xb6in minne haluan". J\xc3\xa4rjest\xc3\xb6 my\xc3\xb6s julkaisi paljon Youtube-videoita rikkomusten tekij\xc3\xb6ist\xc3\xa4. StopHam liimasi tarrojaan my\xc3\xb6s korkeiden virkamiesten autoihin. Er\xc3\xa4\xc3\xa4ss\xc3\xa4 tapauksessa Tsetsenian l\xc3\xa4hettil\xc3\xa4\xc3\xa4n vaimon Madina Mingaevan auto pys\xc3\xa4k\xc3\xb6itiin v\xc3\xa4\xc3\xa4rin. Syntyi tappelu Mingaevaa puolustavian ja Stopham-aktivistien v\xc3\xa4lille. StopHam l\xc3\xa4hetti tappeluviodeon YouTubeen. Seurannut skandaali kaatoi Tamerlan Mingaevan pois virastaan. J\xc3\xa4rjest\xc3\xb6lle nousi vastaj\xc3\xa4rjest\xc3\xb6 StopStopHam. Surkov l\xc3\xa4hti Kremlist\xc3\xa4, ja muutenkin hallituksen politiikka muuttui. Surkovin tilalle noussut Volodin pyrki rauhoittamaan kaikkea poliittista aktivismia, my\xc3\xb6s hallitusta puoltavaa. Niinp\xc3\xa4 vuonna 2016 j\xc3\xa4rjest\xc3\xb6n rahoitus p\xc3\xa4\xc3\xa4ttyi. Mutta j\xc3\xa4rjest\xc3\xb6 jatkoi sllti toimintaansa\n_START_SECTION_\nTunnustus Ven\xc3\xa4j\xc3\xa4n poliittiselta johdolta\n_START_PARAGRAPH_\nSanomalehti Moscow Timesin julkaiseman artikkelin mukaan presidentti Vladimir Putin tapasi 56 Na\xc5\xa1i-j\xc3\xa4rjest\xc3\xb6n j\xc3\xa4sent\xc3\xa4 Zavidovon asunnollaan 26.7.2006. Ven\xc3\xa4j\xc3\xa4n Television Ykk\xc3\xb6skanava n\xc3\xa4ytti Putinin nuorten keskell\xc3\xa4 kertomassa haluavansa heilt\xc3\xa4 luovuutta enemm\xc3\xa4n kuin mukautuvaisuutta. "Olen varma, ett\xc3\xa4 jos te ette byrokratisoidu, jos ajattelette luovasti, voitte silloin auttaa \xe2\x80\x93 \xe2\x80\x93 yhteiskuntaa ja hallitusta", sanoi Putin Interfaxin raportin mukaan. "Ilman ep\xc3\xa4ilyst\xc3\xa4k\xc3\xa4\xc3\xa4n voitte auttaa maan tilannetta. Luotan siihen hyvin paljon ja olen varma, ett\xc3\xa4 n\xc3\xa4in tapahtuu", h\xc3\xa4n sanoi.\n_START_SECTION_\nSeliger-leirit\n_START_PARAGRAPH_\nTunnettuja na\xc5\xa1ien j\xc3\xa4rjest\xc3\xa4mi\xc3\xa4 tapahtumia ovat Seliger-leirit. N\xc3\xa4it\xc3\xa4 voi verrata neuvostoajan valtapuolueen nuorisoj\xc3\xa4rjest\xc3\xb6n, kommunistisen Komsomolin kes\xc3\xa4leireihin. Leirin teht\xc3\xa4v\xc3\xa4n\xc3\xa4 on nuorsion poliittinen kasvatus. Leireill\xc3\xa4 na\xc5\xa1i-nuoria on valmennettu ideologisesti ja taidollisesti "vihollisten" ja "meik\xc3\xa4l\xc3\xa4isten" tunnistamiseen. leireihin osallistujat esittelev\xc3\xa4t usein erilaisia valtiota edist\xc3\xa4vi\xc3\xa4 ajatuksia, jotka voivat olla liikeideoita tai uusia propagandamenetelmi\xc3\xa4._NEWLINE_Nuoria on koulutettu my\xc3\xb6s vihamielisten tahojen lamauttamiseen esimerkiksi informaatiosodank\xc3\xa4ynnin menetelmi\xc3\xa4 k\xc3\xa4ytt\xc3\xa4en. Leireill\xc3\xa4 vierailee my\xc3\xb6s alueen poliittisia johtajia. Valtakunnallisella kes\xc3\xa4leirill\xc3\xa4 vierailee tavallisesti valtiojohtoa presidentist\xc3\xa4 l\xc3\xa4htien._NEWLINE_Sittemmin Kremlin rahoittama "Putin-nuorten kes\xc3\xa4leiri" on yritt\xc3\xa4nyt uudistaa julkisuuskuvaansa. Leirin keskusteluihin on kutsuttu my\xc3\xb6s oppositiota edustavia aktivisteja.\n_START_SECTION_\nSuhtautuminen ulkomailla\n_START_PARAGRAPH_\nJ\xc3\xa4rjest\xc3\xb6 ei ole L\xc3\xa4nsi-Euroopassa tai varsinkaan 1990-luvun alussa Neuvostoliitosta itsen\xc3\xa4istyneiden maiden keskuudessa kovin suosittu. Muun muassa Viro on luokitellut Na\xc5\xa1i-j\xc3\xa4rjest\xc3\xb6n laittomaksi maan rajojen sis\xc3\xa4puolella. Vastustusta on aiheuttanut varsinkin na\xc5\xa1ien kovaotteinen toiminta ja kampanjointi monia entisen Neuvostoliiton maita vastaan. Muun muassa na\xc5\xa1ien historiak\xc3\xa4sitykset Neuvostoliitosta tai toisesta maailmansodasta poikkeavat huomattavasti l\xc3\xa4nsimaiden k\xc3\xa4sityksist\xc3\xa4. Kummeksuntaa on l\xc3\xa4nsimaissa her\xc3\xa4tt\xc3\xa4nyt se, ett\xc3\xa4 Na\xc5\xa1i-j\xc3\xa4rjest\xc3\xb6 k\xc3\xa4ytt\xc3\xa4\xc3\xa4 internetosoitteessaan maatunnusta SU (Soviet Union), Ven\xc3\xa4j\xc3\xa4n tavanomaisen maatunnuksen RU (Russia) sijasta.\n_START_SECTION_\nIson-Britannian Moskovan-suurl\xc3\xa4hettil\xc3\xa4s\n_START_PARAGRAPH_\nNa\xc5\xa1i k\xc3\xa4ynnisti joulukuussa 2006 kampanjan Ison-Britannian Moskovan-suurl\xc3\xa4hettil\xc3\xa4st\xc3\xa4 Tony Brentonia vastaan. Nashilaiset muun muassa kantoivat suurl\xc3\xa4hettil\xc3\xa4\xc3\xa4n kuvia, joissa oli teksti "loser" (h\xc3\xa4vi\xc3\xa4j\xc3\xa4) ja keskeyttiv\xc3\xa4t h\xc3\xa4nen julkisen puheensa. Britannian viranomaiset arvelivat BBC:n julkaiseman artikkelin mukaan kampanjan olleen kosto siit\xc3\xa4, ett\xc3\xa4 l\xc3\xa4hettil\xc3\xa4s osallistui Ven\xc3\xa4j\xc3\xa4n opposition j\xc3\xa4rjest\xc3\xa4m\xc3\xa4\xc3\xa4n konferenssiin Pietarissa hein\xc3\xa4kuussa 2006.\n_START_SECTION_\nPalvelunestohy\xc3\xb6kk\xc3\xa4ykset\n_START_PARAGRAPH_\nMoskovan mellakoiden j\xc3\xa4lkeen alkoi virolaisten nettisivujen h\xc3\xa4irint\xc3\xa4. Kohteina olivat niin virastojen kuin eri medioidenkin nettisivut. Ajoittain h\xc3\xa4irint\xc3\xa4 yltyi niin pahaksi, ett\xc3\xa4 ulkomaiset yhteydet katkaistiin. Viro syytti asiasta Ven\xc3\xa4j\xc3\xa4\xc3\xa4. Ven\xc3\xa4j\xc3\xa4 kielsi osuutensa. Vuonna 2009 Na\xc5\xa1in komissaari Konstantin Goloskokov kertoi h\xc3\xa4nen ja kumppaninsa k\xc3\xa4ynnist\xc3\xa4neen palvelunestohy\xc3\xb6kk\xc3\xa4ykset Viron hallinnon ja median verkkosivustoja vastaan.\n_START_SECTION_\nHalloween-mielenosoitus\n_START_PARAGRAPH_\n2. marraskuuta 2008 Na\xc5\xa1in kannattajat osoittivat mielt\xc3\xa4\xc3\xa4n Halloween-tunnuksin Yhdysvaltain Moskovan-suurl\xc3\xa4hetyst\xc3\xb6n edess\xc3\xa4 Moskovassa. Kurpitsoihin oli merkitty v\xc3\xa4itetysti Yhdysvaltain politiikan vuoksi henkens\xc3\xa4 menett\xc3\xa4neiden ihmisten nimi\xc3\xa4.\n_START_SECTION_\nOppositiota vastaan\n_START_PARAGRAPH_\nNa\xc5\xa1i hy\xc3\xb6kk\xc3\xa4si oikeustoimin ja erilaisin protestein Ven\xc3\xa4j\xc3\xa4n opposition tiedotusv\xc3\xa4lineit\xc3\xa4 vastaan. N\xc3\xa4it\xc3\xa4 olivat Kommersant ja Novaja Gazeta. Halmikuussa 2009 Anna Bukovskaja v\xc3\xa4itti julkisesti johtavansa ryhm\xc3\xa4\xc3\xa4, joka vakoili kansallisbolshevikkeja, Jablokoa ja Yhdistynytt\xc3\xa4 siviilirintamaa. Liike osallistui vuoden 2011 hallituksen vastaisen protestoinnin vastamielenosoituksiin.\n_START_SECTION_\nNa\xc5\xa1i Suomessa\n_START_PARAGRAPH_\nViitisentoista Na\xc5\xa1iin tai sit\xc3\xa4 l\xc3\xa4hell\xc3\xa4 olevaan j\xc3\xa4rjest\xc3\xb6\xc3\xb6n kuuluvaa henkil\xc3\xb6 sek\xc3\xa4 pari Suomen islamilaisen puolueen j\xc3\xa4sent\xc3\xa4 osoitti mielt\xc3\xa4 Helsingiss\xc3\xa4 23. maaliskuuta 2009 kirjan Kaiken takana oli pelko julkistamistilaisuudessa. Islamilaisen puolueen puheenjohtajan Abdullah Tammen mukaan yhten\xc3\xa4 syyn\xc3\xa4 oli Viron muslimiv\xc3\xa4est\xc3\xb6, joka on suurelta osin ven\xc3\xa4l\xc3\xa4isi\xc3\xa4 ja taustaltaan tataareja. H\xc3\xa4nen mukaansa Viron muslimiv\xc3\xa4est\xc3\xb6 ei saa rakentaa omia moskeijoita ja ven\xc3\xa4l\xc3\xa4isten kohtelu yleens\xc3\xa4 on ala-arvoista ja syrjiv\xc3\xa4\xc3\xa4.'